
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS ADMINISTRACINIŲ NUSIŽENGIMŲ KODEKSO 12 IR 93 STRAIPSNIŲ PAKEITIMO 
ĮSTATYMO PROJEKTO

2023-05-19 Nr. XIVP-2748
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas.
1. Projekto 2 straipsniu papildant Administracinių nusižengimų kodekso (ANK) 93 straipsnį nauja 5 dalimi ir pernumeruojant buvusias šio straipsnio dalis, kartu reikėtų atitinkamai pakeisti šio straipsnio 6 dalyje (pernumeravus – 7 dalyje) teikiamą nuorodą „Šio straipsnio 5 dalyje“ ir papildyti šio straipsnio 9 dalyje (pernumeravus –  10 dalyje) teikiamą nuorodą „šio straipsnio 1, 2, 3, 4, 5, 6, 7, 8 dalyse“.
2. [bookmark: _GoBack]Pagal projektu teikiamą siūlymą keičiant ANK 93 straipsnį, reikėtų atitinkamai pakoreguoti ir ANK 12 straipsnio 1 dalyje teikiamą nuorodą į šio straipsnio 5, 7, 8 ir 9 dalis.
3. Atsižvelgiant į teisingumo ministro 2013 m. gruodžio 23 d. įsakymu Nr. 1R-298 (2021 m. lapkričio 18 d. įsakymo Nr. 1R-388 redakcija) patvirtintas Teisės aktų projektų rengimo rekomendacijas, projekto 2 straipsnyje reikėtų ne dėstyti visą ANK 93 straipsnį nauja redakcija, o papildyti jį nauja 5 dalimi, pernumeruoti buvusias šio straipsnio 5–10 dalis ir pakeisti tas dalis, kuriose teikiamos nuorodos. 

